HU Az Európai Unió Hivatalos Lapja L 177/36

A BIZOTTSÁG (EU) 2017/1237 RENDELETE

(2017. július 7.)

az 1881/2006/EK rendeletnek a feldolgozatlan egész, darált, őrölt, zúzott, szeletelt, a piacon a végső fogyasztók számára forgalomba hozott sárgabarackmagban előforduló hidrogén-cianid felső határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszerekben előforduló szennyező anyagok ellenőrzésére vonatkozó közösségi eljárások megállapításáról szóló, 1993. február 8-i 315/93/EGK tanácsi rendeletre (1) és különösen annak 2. cikke (3) bekezdésére,

mivel:

(1) Az 1881/2006/EK bizottsági rendelet (2) felső határértéket határoz meg élelmiszerekben előforduló egyes szennyező anyagokra.

(2) Az Európai Élelmiszerbiztonsági Hatóság élelmiszerláncba bekerülő szennyező anyagokkal foglalkozó tudományos testülete a nyers sárgabarackmagban és a nyers sárgabarackmagból készült termékekben található cianogén-glikozidok akut egészségügyi kockázatairól szóló tudományos szakvéleményt (3) fogadott el. A tudományos szakvéleményben szereplő „nyers sárgabarackmag és nyers sárgabarackmagból készült termékek” kifejezés ugyanazokat a termékeket jelöli, mint az e rendeletben szereplő „feldolgozatlan egész, őrölt, tört, zúzott, aprított sárgabarackmag” kifejezés.

(3) Az amigdalin a feldolgozatlan sárgabarackmagban előforduló fő cianogén-glikozid; ez az anyag rágás során hidrogén-cianid bomlik fel. A hidrogén-cianid rendkívül mérgező az emberre. Az élelmiszerláncba bekerülő szennyező anyagok tudományos testülete a feldolgozatlan egész, őrölt, tört, zúzott, aprított sárgabarackmagban előforduló cianogén-glikozidokhoz kapcsolódó kockázatok tekintetében 20 μg/kg-ban határozta meg az akut referenciadózist. Figyelembe véve a feldolgozatlan sárgabarackmagban előforduló cianogén-glikozidok bejelentett szintjeit, az akut referenciadózis már igen csekély mértékű feldolgozatlan sárgabarackmag elfogyasztásával túlléphető.

(4) Helyénvaló ezért felső határértéket megállapítani a végső fogyasztók számára forgalomba hozott feldolgozatlan egész, őrölt, tört, zúzott, aprított sárgabarackmagban található hidrogén-cianidra.

(5) A feldolgozatlan sárgabarackmag piacának fragmentáltsága és a közegészséget fenyegető lehetséges akut egészségügyi kockázatok miatt kötelezni kell a vállalkozót, hogy garantálja, hogy a végső fogyasztók számára forgalomba hozott feldolgozatlan egész, őrölt, tört, zúzott, aprított sárgabarackmagok megfelelnek a felső határértéknek.

(6) Ezért helyénvaló megállapítani a felső határértéknek való megfelelés ellenőrzés céljából alkalmazandó mintavételi szabályokat.

(7) Az 1881/2006/EK rendeletet ezért ennek megfelelően módosítani kell.

(8) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

Az 1881/2006/EK rendelet melléklete e rendelet mellékletének megfelelően módosul.

2. cikk

A végső fogyasztók számára a feldolgozatlan egész, őrölt, tört, zúzott, aprított sárgabarackmagot forgalomba hozó vállalkozó köteles az illetékes hatóság kérésére bizonyítani, hogy az értékesített termékek megfelelnek a felső határértékeknek.

3. cikk

A felső határérték betartásának ellenőrzésére szolgáló mintavételt a 401/2006/EK bizottsági rendelet (4) I. mellékletének D.2. pontjában foglalt rendelkezésekkel összhangban kell elvégezni.

4. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2017. július 7-én. a Bizottság részéről az elnök Jean-Claude JUNCKER

(1) HL L 37., 1993.2.13., 1. o.

(2) A Bizottság 1881/2006/EK rendelete (2006. december 19.) az élelmiszerekben előforduló egyes szennyező anyagok felső határértékeinek meghatározásáról (HL L 364., 2006.12.20., 5. o.).

(3) Az Európai Élelmiszerbiztonsági Hatóság élelmiszerláncba bekerülő szennyező anyagokkal foglalkozó tudományos testülete, 2016. Scientific opinion on the acute health risks related to the presence of cyanogenic glycosides in raw apricot kernels and products derived from raw apricot kernels (Tudományos szakvélemény a nyers sárgabarackmagban és a nyers sárgabarackmagból készült termékekben található cianogén-glikozidok akut egészségügyi kockázatairól). EFSA Journal 2016;14(4):4424, 47 pp doi:10.2903/j.efsa.2016.4424

http://www.efsa.europa.eu/sites/default/files/scientific_output/files/main_documents/4424.pdf

(4) A Bizottság 401/2006/EK rendelete (2006. február 23.) az élelmiszerek mikotoxintartalmának hatósági ellenőrzéséhez használandó mintavételi és elemzési módszerek megállapításáról (HL L 70., 2006.3.9., 12. o.).